ตลาดหุ้นเอเชียผันผวนเช้านี้ ขณะจับตาข้อมูลเศรษฐกิจสหรัฐ
ตลาดหุ้นเอเชียผันผวนเช้านี้ ขณะจับตาข้อมูลเศรษฐกิจสหรัฐ
16 ส.ค. 2560

ผู้สื่อข่าวรายงานว่า ตลาดหุ้นเอเชียเคลื่อนไหวอย่างผันผวนในเช้าวันนี้ โดยตลาดส่วนหนึ่งได้รับแรงหนุนจากยอดค้าปลีกที่แข็งแกร่งเกินคาดของสหรัฐ ขณะที่ดัชนีนิกเกอิตลาดหุ้นโตเกียวเปิดขยับลงจากแรงเทขายทำกำไรของนักลงทุน
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,750.55 จุด ลดลง 2.76 จุด, ดัชนี SSE Composite ตลาดหุ้นจีนเปิดวันนี้ที่ 3,247.85 จุด ลดลง 3.41 จุด, ดัชนี HSI ตลาดหุ้นฮ่องกงเปิดวันนี้ที่ 27,238.81 จุด เพิ่มขึ้น 63.85 จุด, ดัชนี TAIEX ตลาดหุ้นไต้หวันเปิดวันนี้ที่ 10,302.83 จุด ลดลง 8.33 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,355.74 จุด เพิ่มขึ้น 21.52 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,281.80 จุด ลดลง 13.13 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,772.89 จุด เพิ่มขึ้น 0.50 จุด
ทั้งนี้ กระทรวงพาณิชย์สหรัฐรายงานว่า ยอดค้าปลีกพุ่งขึ้น 0.6% ในเดือนก.ค. ซึ่งเป็นการเพิ่มขึ้นมากที่สุดนับตั้งแต่เดือนธ.ค.ปีที่แล้ว และมากกว่าที่นักวิเคราะห์คาดว่าจะเพิ่มขึ้นเพียง 0.4% โดยได้รับแรงหนุนจากการพุ่งขึ้นของยอดขายรถยนต์และสินค้าฟุ่มเฟือย
นอกจากนี้ นักลงทุนต่างจับตาข้อมูลเศรษฐกิจที่สำคัญของสหรัฐในสัปดาห์นี้ ซึ่งรวมถึงตัวเลขการเริ่มสร้างบ้านและการอนุญาตก่อสร้างเดือนก.ค., รายงานการประชุมประจำเดือนก.ค.ของคณะกรรมการนโยบายการเงิน (FOMC) ของธนาคารกลางสหรัฐ (เฟด), จำนวนผู้ขอรับสวัสดิการว่างงานรายสัปดาห์, ดัชนีการผลิตเบื้องต้นเดือนส.ค. โดยเฟดฟิลาเดลเฟีย, การผลิตภาคอุตสาหกรรมเดือนก.ค. และความเชื่อมั่นผู้บริโภคเบื้องต้นเดือนส.ค.จากมหาวิทยาลัยมิชิแกน